CELEX: 62021CN0341
Language: hr
Date: 2021-06-02 00:00:00
Title: Predmet C-341/21 P: Žalba koju je 2. lipnja 2021. podnijela Europska komisija protiv presude Općeg suda (sedmo vijeće) od 24. ožujka 2021. u predmetu T-374/20, KM/Europska komisija

2.8.2021   
            
            
               HR
            
            
               Službeni list Europske unije
            
            
               C 310/13
            
         
      Žalba koju je 2. lipnja 2021. podnijela Europska komisija protiv presude Općeg suda (sedmo vijeće) od 24. ožujka 2021. u predmetu T-374/20, KM/Europska komisija
      (Predmet C-341/21 P)
      (2021/C 310/17)
      Jezik postupka: njemački
      
         Stranke
      
      
         Žalitelj: Europska komisija (zastupnici: T. S. Bohr i B. Mongin, agenti)
      
         Druge stranke u postupku: KM, Europski parlament, Vijeće Europske unije
      
         Zahtjevi
      
      Komisija od Suda zahtijeva da:
      
                  —
               
               
                  ukine presudu Općeg suda Europske unije od 24. ožujka 2021. (sedmo vijeće) KM/Komisija u predmetu T-374/20;
               
            
                  —
               
               
                  odbije tužbu;
               
            
                  —
               
               
                  drugoj stranci u žalbenom postupku naloži snošenje troškova prvostupanjskog postupka;
               
            
                  —
               
               
                  drugoj stranci u žalbenom postupku naloži snošenje troškova žalbenog postupka.
               
            
         Žalbeni razlozi i glavni argumenti
      
      Komisija svoju žalbu temelji na trima žalbenim razlozima.
      Prvim žalbenim razlogom Komisija ističe pogrešku koja se tiče prava u pogledu kriterijâ za ocjenu zakonitosti odluka koje je donio zakonodavac i povrede obveze obrazlaganja. Opći sud odstupio je od načela da se ocjena zakonitosti akta Unije u pogledu temeljnih prava ne može temeljiti na tvrdnjama koje se temelje na posljedicama pravnog akta u pojedinačnom slučaju; nezakonitost odredbe Pravilnika o osoblju ne može se temeljiti na „neprikladnosti” zakonodavčeve odluke; Opći sud, povredom načela postavljenih u presudi od 19. prosinca 2019. u predmetu C-460/18 P (1) nije uzeo u obzir sve aspekte koje obilježavaju obje situacije koje treba usporediti.
      Drugim žalbenim razlogom Komisija ističe pogrešku koja se tiče prava pri tumačenju načela nediskriminacije, u skladu s kojim su situacije iz članaka 18. i 20. Priloga VIII. Pravilniku o osoblju usporedive. Datum sklapanja braka nije jedini kriterij po kojemu se razlikuju članci 18. i 20. Priloga VIII. Razlikovanje se temelji na nizu aspekata koje je Opći sud odbio uzeti u obzir; Opći je sud trebao uzeti u obzir svrhu uvjeta minimalnog trajanja braka u člancima 18. i 20. Priloga VIII., što bi jasno istaknulo njihove razlike; isti zaključak vrijedi i za diskriminaciju na temelju dobi.
      Naposljetku, trećim žalbenim razlogom Komisija ističe pogrešku koja se tiče prava pri tumačenju članka 52. stavka 1. Povelje o temeljnim pravima (2) i nekoliko povreda obveze obrazlaganja. S jedne strane, postoji pogreška koja se tiče prava pri tumačenju članka 52. stavka 1. Povelje o temeljnim pravima, u skladu s kojim se posljedice dužnosnikove smrti za nadživjelog bračnog druga ne trebaju razlikovati ovisno o tomu je li brak bio zaključen prije ili nakon odlaska iz službe; s druge strane, Opći sud počinio je pogrešku koja se tiče prava pri tumačenju cilja sprečavanja prijevara i povrijedio obvezu obrazlaganja.
      
         (1)  Presuda od 19. prosinca 2019., HK/Komisija, ECLI:EU:C:2019:1119
      
         (2)  Povelja Europske unije o temeljnim pravima (SL 2012., C 326, str. 391.)